Den ligner en tusch eller en læbestift, og den er let at skjule i penalhuset. Noget ligner sågar slik. Men i virkeligheden er det nikotinprodukter, som unge i stor stil indtager. Faktisk er det 34 procent af alle unge mellem 15 og 29 år i Nordjylland, som bruger nikotonprodukter, viser en ny undersøgelse fra Institut for Folkesundhed. På Nørresundby Gymnasium og HF er eleverne da også fuldstændig bekendte med produkter som snus, puffbar, damper og væske. - Især når man tager i byen, så er der tit folk, der tager snus, damper og ryger, siger gymnasieelev Frederik Høj - Der er jo ikke ret mange forældre, der synes, det er fedt, deres barn ryger, men det her er nemmere for dem at skjule, siger Nana Lammert Bek, der også går på Nørresundby Gymnasium. Både i klasseværelserne og på udearaealer omkring gymnasiet er der masser af spor efter nikotinprodukter - især de efterladte snusposer, som man sætter op bag læben for at få et nikotinfix. Kan skade hjernen Nikotinprodukterne er stærkt vanedannede, og derfor vil rektoren på Nørresundby Gymnasium have de nye erstatninger for cigaretter forbudt. - Uddannelsesinstitutionerne, Aalborg Kommune og sundhedsvæsenet gør en masse for at stoppe det her, og samtidig kan de unge gå direkte ind i butikkerne og købe det. Jeg begriber ikke, man ikke forbyder det, siger rektor Søren Hindsholm. Men faktisk stopper konsekvenserne ikke ved afhængighed. Ifølge Jesper Andreasen, der er  neurobiolog ved Københavns Universitet, tager de unges hjerne også skade. - Hjernen strander lidt i en teenagetilstand, hvor man har vanskeligt ved emotionel kontrol, så man har et mere ustabilt humør. Der er dobbelt så høj forekomst af angst og depression hos personer, der røg, da de var teenagere, siger han.

Opsummering:
Mere end hver tredje af de unge i Nordjylland bruger nu nikotinprodukter, som ligner alt andet end cigaretter.